NARIADENIE KOMISIE (ES) č. 657/2007
zo 14. júna 2007,
ktorým sa vykonáva nariadenie Rady (ES) č. 1165/98 o krátkodobej štatistike, čo sa týka zavedenia európskych systémov výberových zisťovaní
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1165/98 z 19. mája 1998 o krátkodobej štatistike (1), a najmä na jeho článok 17 písm. j),
keďže:
(1)
Nariadením (ES) č. 1165/98 sa stanovil spoločný rámec pre tvorbu krátkodobej štatistiky Spoločenstva o hospodárskom cykle.
(2)
V nariadení Európskeho parlamentu a Rady (ES) č. 1158/2005 zo 6. júla 2005, ktorým sa mení a dopĺňa nariadenie Rady (ES) č. 1165/98 o krátkodobej štatistike (2), bola uložená členským štátom povinnosť poskytovať nový ukazovateľ (dovozné ceny v priemysle) a predkladať údaje o zahraničných ukazovateľoch v členení na krajiny eurozóny a krajiny mimo eurozóny. V dôsledku toho by výrazne vzrástli náklady národných štatistických systémov.
(3)
Nariadenie (ES) č. 1158/2005 stanovilo možnosť zaviesť európske systémy výberových zisťovaní s cieľom znížiť náklady národných štatistických systémov, splniť európske požiadavky na zber údajov a umožniť Komisii (Eurostatu) vytvárať dôveryhodné európske odhady pre príslušné ukazovatele.
(4)
Opatrenia stanovené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
Európske systémy výberových zisťovaní sa môžu uplatňovať pri zostavovaní štatistík, v ktorých sú rozlíšené krajiny eurozóny a krajiny mimo eurozóny, pre nasledujúce tri ukazovatele stanovené v prílohe A k nariadeniu (ES) č. 1165/98:
Ukazovateľ
Názov
132
Zahraničné nové objednávky
312
Ceny priemyselných výrobcov realizované na zahraničnom trhu
340
Dovozné ceny
Článok 2
Členské štáty participujúce na európskych systémoch výberových zisťovaní stanovených v článku 1 musia Komisii (Eurostatu) predkladať aspoň údaje vzťahujúce sa na činnosti NACE Rev. 1.1, ukazovatele č. 132 a 312 a produkty CPA, ukazovatele č. 340, ktoré sú stanovené v prílohe.
Článok 3
Členské štáty participujúce na európskych systémoch výberových zisťovaní môžu obmedziť rozsah predkladaných údajov pre ukazovateľ č. 340 na dovoz produktov z krajín mimo eurozóny.
Článok 4
Podmienky pre európske systémy výberových zisťovaní stanovené v prílohe môžu byť upravené vzhľadom na zmeny bázického roku, zmeny klasifikačného sytému alebo vzhľadom na významné štrukturálne zmeny v eurozóne.
Článok 5
Po vstupe do eurozóny môže každý jej nový člen participovať na ktoromkoľvek z európskych systémov výberových zisťovaní uvedených v článku 1. Po konzultáciách s príslušným členským štátom Komisia určí činnosti NACE a produkty CPA, pre ktoré sa majú predkladať údaje, aby členský štát spĺňal nariadenie (ES) č. 1165/98 v rámci európskych systémov výberových zisťovaní.
Článok 6
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. júna 2007